b"\n_START_ARTICLE_\nMariano de Foronda\n_START_SECTION_\nBiografia\n_START_PARAGRAPH_\nEra fill de Manuel de Foronda y Aguilera, primer marqu\xc3\xa8s de Foronda, acad\xc3\xa8mic d'Hist\xc3\xb2ria i president honorari de la Reial Societat Geogr\xc3\xa0fica, i de Mar\xc3\xada de los Dolores Gonz\xc3\xa1lez Bravo. Estudi\xc3\xa0 als Escolapis d'Alcal\xc3\xa1 de Henares i posteriorment enginyeria. El 1889 comen\xc3\xa7\xc3\xa0 treballar al Diario de Madrid fins que va ingressar a l'Acad\xc3\xa8mia Militar, d'on sort\xc3\xad amb el grau d'alferes._NEWLINE_Va anar voluntari a la guerra hispano-estatunidenca i fou destinat a Filipines, on va lluitar a la batalla de Cavite. Assol\xc3\xad el grau de tinent de cavalleria, per\xc3\xb2 va agafar unes febres i el general Fernando Primo de Rivera y Sobremonte el va destinar a la Pen\xc3\xadnsula. Aleshores deman\xc3\xa0 la baixa a l'ex\xc3\xa8rcit i ingress\xc3\xa0 a la Compa\xc3\xb1\xc3\xada de Tranv\xc3\xadas El\xc3\xa9ctricos de Madrid, i el 1902 pass\xc3\xa0 a dirigir la de Barcelona, c\xc3\xa0rrec que ocup\xc3\xa0 fins a 1931. Era membre del Partit Conservador i fou el dirigent empresarial que m\xc3\xa9s es destac\xc3\xa0 contra les demandes dels obrers. Durant la vaga general de 1909 que gener\xc3\xa0 els fets de la Setmana Tr\xc3\xa0gica no va impedir l'aturada del servei de tramvies._NEWLINE_El 1929 fou nomenat comissari reial de l'Exposici\xc3\xb3 Internacional de Barcelona. Va ser Gentilhome Gran d'Espanya amb exercici i servitud del Rei Alfons XIII. Durant la Segona Rep\xc3\xbablica Espanyola fou processat, per\xc3\xb2 finalment fou absolt."